CELEX: 62019TN0479
Language: hu
Date: 2019-07-08 00:00:00
Title: T-479/19. sz. ügy: 2019. július 8-án benyújtott kereset — Hypo Vorarlberg Bank kontra ESZT

9.9.2019   
            
            
               HU
            
            
               Az Európai Unió Hivatalos Lapja
            
            
               C 305/58
            
         
      2019. július 8-án benyújtott kereset — Hypo Vorarlberg Bank kontra ESZT
      (T-479/19. sz. ügy)
      (2019/C 305/69)
      Az eljárás nyelve: német
      
         Felek
      
      
         Felperes: Hypo Vorarlberg Bank AG (Bregenz, Ausztria) (képviselők: G. Eisenberger és A. Brenneis ügyvédek)
      
         Alperes: Egységes Szanálási Testület (ESZT)
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg az Egységes Szanálási Testület 2019. április 16-i, az Egységes Szanálási Alapba a 2019. évre vonatkozóan előre fizetendő hozzájárulások kiszámításáról szóló határozatát (SRB/ES/SRF/2019/10) („Decision of the Single Resolution Board of 16 April 2019 on the calculation of the 2019 ex-ante contributions to the Single Resolution Fund (SRB/ES/SRF/2019/10)”), valamint annak mellékletét annyiban, amennyiben e határozat és melléklete az általunk fizetendő hozzájárulást érinti;
               
            
                  —
               
               
                  az Egységes Szanálási Testületet kötelezze a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes négy jogalapra hivatkozik.
      
                  1.
               
               
                  Az első, a lényeges eljárási szabályoknak a megtámadott határozat teljes közlésének elmaradása miatti megsértésre alapított jogalap
                  
                              —
                           
                           
                              A megtámadott határozatot a felperessel nem közölték teljes mértékben, megsértve ezzel az EUSZ 1. cikk (2) bekezdését, az EUMSZ 15. cikket, 296. cikket és 298. cikket, valamint az Európai Unió Alapjogi Chartája (a továbbiakban: Charta) 42. és 47. cikkét. A nem közölt adatok a határozat központi elemeiként szükségesek ahhoz, hogy a hozzájárulások kiszámítása megérthető és ellenőrizhető legyen.
                           
                        
            
                  2.
               
               
                  A második, a lényeges eljárási szabályoknak a megtámadott határozat hiányos indokolása miatti megsértésre alapított jogalap
                  
                              —
                           
                           
                              A megtámadott határozat megsérti az EUMSZ 296. cikk (2) bekezdése, valamint a Charta 41. cikke (1) bekezdésének c) pontja szerinti indokolási kötelezettséget, mivel sem a számítás alapját, sem annak részleteit nem mutatta be. Az alperes mérlegelési mozgásterét illetően nem került bemutatásra, hogy az alperes milyen okból mérlegelt és hogyan.
                           
                        
            
                  3.
               
               
                  A harmadik, a lényeges eljárási szabályoknak a meghallgatás hiánya és a meghallgatáshoz való jog megsértése miatti megsértésre alapított jogalap
                  
                              —
                           
                           
                              Az alperes számára a Charta 41. cikke (1) bekezdésével és (2) bekezdésének a) pontjával ellentétesen sem a megtámadott határozat, sem az az alapján kiadott, a hozzájárulást megállapító határozat meghozatala előtt nem biztosították a meghallgatáshoz való jogot.
                           
                        
            
                  4.
               
               
                  A negyedik, a megtámadott határozat jogalapjául szolgáló (EU) 2015/63 felhatalmazáson alapuló rendelet (1) jogellenességére alapított jogalap
                  
                              —
                           
                           
                              A negyedik jogalap keretében a felperes előadja, hogy az (EU) 2015/63 felhatalmazáson alapuló rendelet 4–7. és 9. cikke, valamint I. melléklete — amelyeken a megtámadott határozat alapul — átláthatatlan hozzájárulás megállapítására vonatkozó rendszert alakít ki, amely ellentétes a Charta 16., 17. és 47. cikkével, és amely mellet az arányosság és a jogbiztonság elve nem biztosított. A jelen jogalap másodlagosan a 2014/59/EU irányelvre (2) és az 806/2014/EU rendeletre (3) is vonatkozik, amelyek a 2015/63 felhatalmazáson alapuló rendelet szerinti — a felperes álláspontja szerint az uniós jog említett alapvető jogaival és értékeivel összeegyeztethetetlen — hozzájárulási rendszert kötelező jelleggel előírják.
                           
                        
            
         (1)  A 2014/59/EU európai parlamenti és tanácsi irányelvnek a szanálásfinanszírozási rendszerhez való előzetes hozzájárulás tekintetében történő kiegészítéséről szóló, 2014. október 21-i, felhatalmazáson alapuló bizottsági rendelet (HL 2015. L 11., 44. o.).
      
         (2)  A hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról szóló, 2014. május 15-i 2014/59/EU európai parlamenti és tanácsi irányelv (HL. 2014. L 173., 190. o.).
      
         (3)  A hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról szóló, 2014. július 15-i 1093/2010/EU európai parlamenti és tanácsi rendelet (HL. 2014. L 225, 1. o.).